Mar Gnure

'U **Mar Gnure** (ulteriormende canosciute jndr'ô tagliàne cumme **mar Eusino** o **Ponto Eusino**, jndr'ô russe: Чёрное море, *Čërnoe more*, jndr'ô ucraine: Чорне море, *Čorne more*, jndr'ô bulgare: Черно море, *Černo more*, jndr'ô rumene: Marea Neagră, jndr'ô turche: Karadeniz, jndr'ô georgiane: შავი ზღვა , *shavi zgva*) jè 'nu mare 'nderne d'u bacine de l'Atlantiche, ca se iacchie 'mbrà l'Europe sud-oriendale e l'Asie minore, jè cullegate a 'u Mare d'Azov tramite 'u stritte de Kerch e tramite 'u Bosforo, 'nvece, a 'u Mare de Marmara, ca a soje vote, tramite 'u stritte de le Dardanelle, jè cullegate cò 'u mare Egeo ca face parte d'u Mediterranèe.

Le flusse de acque ca trasene, attraverse 'u Bosforo, sonde de cirche 200 km³ a l'anne. 'U soje bacine imbrifere jè assaje granne (2 miglione de km²); da le aree circostande pigghie acque doce pè 'nu totale de cirche 320 km3 a l'anne. Le jume cchiù 'mbortande ca le sfociane jndre sonde 'u Danubie, 'u Nistro, 'u Dnepr e 'u Buh Meridionale.

'A soje superficie jè pare a cirche 424.000 km². Jndre le strate superiore tène 'na salinità pare a cirche 'u 17‰. Jndr'à profunnetà, cchiù de 150 metre, quiste valore aumende assaje. 'U punde cchiù profunne se iacche a 2.212 metre, mendre jndr'ô cendre 'a profunnetà jè de cirche 1.830 metre.

## Nome

'U Mar Gnure ere chiamate da le grice πόντος εὔξεινος, *pontos éuxeinos*, ce vuè dìce "mare ospitale"; 'u termine cchiù andiche, tuttavie, ere πόντος ἄξεινος, *pontos áxeinos*, cioè "mare **in**ospitale", e jndre timbe precedende a l'epoche classeche, 'u nome origgenarie jè state cangiate pè raggione apotropaiche. Tuttavie 'u termine ἄξεινος, a l'inizie, ere 'na rese a uecchje d'a parole persiane "akshaina", ca segnefeche appunde "gnure", inderpretate cchiù nnande da le grice cumme 'na parole jndr'à lòre lènga.

'A denominaziune moderne, tuttavie, jè arrevate jndr'à Europe tramite 'a lènga turche: jndr'ô turche 'u Mar Gnure se chiame 'Kara Deniz' (*mare gnure*), mendre 'u mar Mediterranèe se chiame 'Ak Deniz' (*mare vianghe*). Le culore "gnure" e "vianghe" tenèvane rispettivamende, jndr'à l'andiche tradiziune turche, 'u segnefecate de "settendrionale" e "meridionale", accussì le nome 'Kara Deniz' e 'Ak Deniz' segnefecane semblicemende "*mare d'u nord*" e "*mare d'u sud*" - viste 'n relaziune ad 'a penisole anatoliche. Già jndr'à andiche Grecie, tuttavie, stonne prove de l'ause de "mare gnure" pè "mare d'u nord" e "mare russe" pè "mare d'u sud", e non g'ète 'mbossibbele ca quèste acceziune, trasmesse cchiù nnande ad 'a lènga turche, derive proprie a 'u culore de l'acque d'u mar gnure e de le soje alghe. 

N'otre elemende da tenè presende, jndre quiste senze, jè pure ca - mendre jndr'à tradiziune onomastiche tagliàne 'u mar Gnure venève chiamate, jndr'à l'epoche medievale e rinascimendale, Mare Maggiore - jidde ere chiamate 'Svartahaf' (mar gnure, appunde) già jndr'à l'opere cosmografiche Heimskringla de l'islannese Snorri Sturluson jndr'ô XIII sèchele, e quiste jè chiaramende a favore de 'nu ause già medievale de quèste denominaziune.

Ad ogne mode, 'u nome 'Mar Gnure', pè 'u tramite d'a soje traduziune jndr'ô frangise (*mer noire*), se jè spannute jndre totte Europe jndr'ô corse d'u XVII e d'u XVIII sèchele e se jè 'mboste ôsce a die , jndre respettive traduziune, jndre quase totte le lènghe moderne.

## Paise vagnate
Se affacciane sus a le soje rive: Turchie, Bulgarie, Romanie, Ucraine, Russie e George. 

Le cetate cchiù 'mbortande sus a le soje coste sonde: Istanbul (precedentemende chiamate Costantinopoli e Bisanzio), Burgas, Varna, Costanza, Tulcea, Jalta, Odessa, Sebastopoli, Soči, Batumi, Trebisonda, Samsun, Zonguldak.

## Jume e canale navigabbele
Da 'u Bosforo se vèje a 'u mar Mediterranèe e attraverse 'u stritte de Kerch a 'u mar d'Azov. Tramite canale jè assicurate l'accesse a le jume Don a 'u Volga, a 'u mar Caspie, a 'u mar Baltiche e a 'u mar Vianghe, e tramite 'u Danubie e 'u canale Reno-Meno-Danubie a 'u mare d'u Nord.

## Isole
Nonostande le conziderevole dimensione 'u bacine jè particolarmende povere de isole. S'onne da tenè jndr'à cape l'isole de Sant'Anastasie, l'isole de San Quiriche, l'isole de Sant'Ivan, l'isole de San Tommase, l'isole de Peuce e l'isole de le Serpende. Sonde totte de dimensione modeste, le prime quàtte sonde appartenende ad 'a Bulgarie, 'a quinde ad 'a Romanie e l'urteme a l'Ucraine, me jè revendecate da ô state rumene.

## Caratteristeche fiseche
'U Mar Gnure jè 'u cchiù granne sisteme marine anossiche. Jidde jè determinate da l'elevata profunnetà e d'a salinità (e accussì denzetà) relativamende vasce de l'acque. Le acque marine e quèdde doce ca arrivane da le jume se scaffáne misckane sule jndre le prime 100-150 metre de profunnetà mendre le acque ca se iacchiene sotte quiste strate ditte picnocline onne 'nu recange ogne mille anne cirche.

Cu l'assenze de 'nu recange de gas cu 'a superficie 'u decadimende de materie organiche jndr'ô sedimende conzume totte l'ossiggene. Nonostande quiste, alcune microrganisme estremofile potène vive consumanne, a 'u puèste de l'ossggene, 'u sulfate (SO42-) e relassanne cumme scarte 'u sulfure de idroggene (H2S) e 'u diosside de carbonie (CO2). Quèste emissiune a lòre vote rendono quase 'mbossibbele 'a presenze de otre organisme pelagiche e bentoniche sotte le 180 metre de profunnetà. Pè condre 'a scarsissime presenze de microrganisme e de ossiggene hagghie permesse a 'nu sbuenne de spediziune de ìrte profunnetà de recuperà manufatte e scafe de sckife resalende a migliaie de anne fa.

## Faune
Le aree umide costiere offrone 'nu ripare ad assaje specie marine, alcune de le quale rilevande da 'nu punde de viste commerciale cumme 'u storione, e sonde, inoltre, 'nu 'mbortande punde de passagge e nidificazione de assaje specie de acidde.
'U 75% de le acidde presende se iacchie jndr'à zone d'u delte d'u Danubie addò se iacchiene 'u marangone minore, l'oche collerusse (nidifiche aqquà cirche 'nu decime d'a popolazziune mundiale), 'u pellicane vianghe, 'u pellicane ricce e l'aquile d'a code vianghe.

Jndr'ô Mar Gnure sonde presende quàtte specie de mammifere: 'a foche monache, ca jè a forte rischie de estinzione, e ttrè specie de delfine, 'u tursiope, 'u delfine comune e 'a focene comune.


Image:black_sea_fauna_jelly_01.jpg
Image:black_sea_fauna_actinia_01.jpg
Image:black_sea_fauna_goby_01.jpg
Image:black_sea_fauna_stingray_01.jpg


## Aspette economeche
Le paise litoranee d'u Mar Gnure, 'nzieme ad Armenie, Azerbaijan, Grecie e Moldavie, jndr'ô 1992 onne furmate l'Organizzaziune pè 'a cooperazione economeche d'u Mar Gnure (jndr'ô 'nglise *Organisation of the Black Sea Economic Cooperation* - BSEC) cu sede a Istanbul.
L'organizzaziune tène 'u scope de sostenè 'u sviluppe economeche d'a reggione.

## Aspette ambiendale
L'aree d'u Mar Gnure riendre jndre zone sotte 'a tutele da parte de l'ACCOBAMS ("Agreement on the Conservation of Cetaceans of the Black Sea, Mediterranean Sea and Contiguous Atlantic Area") ca stabbelisce de le regole pè 'a protezione de le cetacee e, jndr'ô case d'u Mar Gnure, de le tursiope.

## Otre pruggette